Et fjernsyn. Dunke med spildolie. Tusindvis af balloner.

Det er blot nogle af de ting, som Peter Michelsen hver eneste dag samler op fra Fanøs strande. På under et år har han indsamlet intet mindre end otte tons affald.

- Min familie og jeg går ofte på stranden for at samle rav. Det er simpelthen super frustrerende at gå der på stranden, og så er den fuld af skrald. Derfor samler jeg det altid op, siger Peter Michelsen.

Hvis alle samlede otte tons ind i alle kommuner langs strækningen, så ville vi få fjernet rigtig meget af det, som jo også ryger tilbage ud i vores have. Preben Friis-Hauge, formand KIMO Danmark

Indsatsen stopper dog ikke der. Dagligt kører Peter Michelsen rundt på Fanøs strande og uddeler såkaldte 'Havmiljøvogterposer'. Det betyder, at besøgende på stranden blot behøver at indsamle deres skrald i posen, binde en knude på den og efterlade den på stranden, så kommer Peter forbi i sin Toyota, samler posen op og får disponeret affaldet.

På mindre end et år har han og familien uddelt og indsamlet mere end 4.500 havmiljøvogterposer.

- Efterhånden er folk selv begyndt at henvende sig. "Har du ikke et par strandposer, Peter," spørger de, og jo, det har jeg altid med mig, siger Peter Michelsen.

I en kampagne fra Søværnets Havmiljøvogter, skriver de, at affald på Danmarks kyster er et stigende problem. Ikke nok med, at de mange emballager, tomme flasker og plastikrester i alle afskygninger er med til at skæmme stranden, så udgør det også en trussel for både fugle og fisk, der risikerer at blive viklet ind i affald eller spise sig syge i plastrester.

Opklarer skraldemysterier

Når han ikke bruger sine vågne timer på at samle affald og dele affaldsposer ud til strandens mange besøgende, så sidder Peter ved sin computer og prøver at opklare, hvor de mange stykker affald stammer fra. Fra tidlig morgenstund googler han sig gennem skibsdatabaser, kemiske manualer og vejrdata.

- En ting er af samle en masse affald, en anden ting er at tænke, hvordan vi løser problemer, siger han.

I flere tilfælde har søgningen efter ophavsmænd givet pote. En ballon kunne spores tilbage til et åbningsarrangement på et pizzeria i Skegness, England, mens en kemikaliedunk kunne spores direkte tilbage til en fransk fiskekutter.

- Jeg kontakter dem på mail. Selvom jeg måske ikke hører et svar fra dem, så håber jeg, at de tænker over, at der sidder en mand i Danmark og holder øje med dem. Næste gang kommer de nok ikke til at smide affald over bord, siger Peter Michelsen.